CELEX: 32019D1596
Language: da
Date: 2019-09-26 00:00:00
Title: Rådets afgørelse (FUSP) 2019/1596 af 26. september 2019 om ændring af afgørelse (FUSP) 2017/2074 om restriktive foranstaltninger på baggrund af situationen i Venezuela

27.9.2019   
               
               
                  DA
               
               
                  Den Europæiske Unions Tidende
               
               
                  L 248/74
               
            
         RÅDETS AFGØRELSE (FUSP) 2019/1596
         af 26. september 2019
         om ændring af afgørelse (FUSP) 2017/2074 om restriktive foranstaltninger på baggrund af situationen i Venezuela
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 13. november 2017 afgørelse (FUSP) 2017/2074 (1) om restriktive foranstaltninger på baggrund af situationen i Venezuela.
                  
               
                     (2)
                  
                  
                     Den 16. juli 2019 udsendte den højtstående repræsentant en erklæring på Unionens vegne, hvori det anføres, at den politiske krise og det økonomiske kollaps i Venezuela fortsat går hårdt ud over befolkningen, hvilket ses af de 4 millioner personer, der har forladt Venezuela, og at krisen også stadig er en væsentlig kilde til ustabilitet i regionen.
                  
               
                     (3)
                  
                  
                     Erklæringen fremhæver, at den nyligt offentliggjorte rapport fra FN's højkommissær for menneskerettigheder (UNHCHR) (»rapporten«) på en klar og detaljeret måde bekræfter omfanget og alvoren af menneskerettighedskrænkelserne, udhulingen af retsstatsprincippet og afviklingen af demokratiske institutioner i Venezuela. I erklæringen nævnes desuden kaptajn Acosta Arévalos tragiske død, mens han var i de venezuelanske sikkerhedsstyrkers varetægt, som et stærkt eksempel på den fortsatte forværring af menneskerettighedssituationen.
                  
               
                     (4)
                  
                  
                     Unionen har kraftigt støttet resultaterne i rapporten og har opfordret styret til omgående at bringe de udbredte krænkelser af menneskerettighederne til ophør og indgå i et fuldt samarbejde med FN's Højkommissariat for Menneskerettigheder og alle FN's særlige procedurer for at sikre gennemførelse af henstillingerne i rapporten. Unionen har også tilkendegivet, at den er rede til at begynde at arbejde hen imod at anvende målrettede foranstaltninger over for de medlemmer af sikkerhedsstyrkerne, der er involveret i tortur og andre alvorlige krænkelser af menneskerettighederne.
                  
               
                     (5)
                  
                  
                     I lyset af den fortsat alvorlige situation i Venezuela, som UNHCHR også har rapporteret om, og ansvaret for alvorlige krænkelser af menneskerettighederne, herunder tortur, som dele af de venezuelanske sikkerheds- og efterretningsstyrker har begået til støtte for styret, bør syv personer opføres på listen over fysiske og juridiske personer, enheder og organer, der er omfattet af restriktive foranstaltninger, i bilag I til afgørelse (FUSP) 2017/2074.
                  
               
                     (6)
                  
                  
                     Bilag I til afgørelse (FUSP) 2017/2074 bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Bilag I til afgørelse (FUSP) 2017/2074 ændres som anført i bilaget til nærværende afgørelse.
         
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 26. september 2019.
            
               
                  På Rådets vegne
               
               T. HARAKKA
               
                  Formand
               
            
         
         
            (1)  Rådets afgørelse (FUSP) 2017/2074 af 13. november 2017 om restriktive foranstaltninger på baggrund af situationen i Venezuela (EUT L 295 af 14.11.2017, s. 60).
      
      
         
            BILAG
            Følgende personer tilføjes på listen over fysiske og juridiske personer, enheder og organer i bilag I til afgørelse (FUSP) 2017/2074:
            
               
                            
                        
                        
                           Navn
                        
                        
                           Identificerende oplysninger
                        
                        
                           Begrundelse
                        
                        
                           Dato for opførelse
                        
                     
                           »19.
                        
                        
                           Nestor Blanco Hurtado
                        
                        
                           Fødselsdato: 26. september 1982
                           ID-nummer: V-15222057
                           Køn: mand
                        
                        
                           Major i den bolivariske nationalgarde (GNB), som har fungeret side om side med embedsmænd i generaldirektoratet for militær kontraefterretning (Dirección General de Contrainteligencia Militar (DGCIM)) mindst siden december 2017. Ansvarlig for alvorlige krænkelser af menneskerettighederne, herunder tortur, overdreven magtanvendelse og mishandling af fanger i DGCIM-faciliteter.
                        
                        
                           27.9.2019
                        
                     
                           20.
                        
                        
                           Rafael Ramon Blanco Marrero
                        
                        
                           Fødselsdato: 28. februar 1968
                           ID-nummer: V-6250588
                           Køn: mand
                        
                        
                           Vicedirektør for generaldirektoratet for militær kontraefterretning (Dirección General de Contrainteligencia Militar (DGCIM)) mindst siden december 2018 og siden den 5. juli 2019 generalmajor i den venezuelanske bolivariske nationale hær. Ansvarlig for alvorlige krænkelser af menneskerettighederne, herunder tortur, overdreven magtanvendelse og mishandling af fanger i DGCIM-faciliteter, som blev begået af DGCIM-embedsmænd under hans kommando. Sat i forbindelse med kaptajn Acostas død.
                        
                        
                           27.9.2019
                        
                     
                           21.
                        
                        
                           Carlos Calderon
                        
                        
                           Køn: mand
                        
                        
                           Ledende embedsmand (benævnt kommissær, direktør og generaldirektør) i den bolivariske nationale efterretningstjeneste (SEBIN). Ansvarlig for alvorlige krænkelser af menneskerettighederne, herunder tortur, overdreven magtanvendelse og mishandling af fanger i SEBIN-faciliteter. Han deltog navnlig i og var ansvarlig for tortur og grusom, umenneskelig og nedværdigende behandling af fanger i El Helicoide, et SEBIN-fængsel.
                        
                        
                           27.9.2019
                        
                     
                           22.
                        
                        
                           Alexis Enrique Escalona Marrero
                        
                        
                           Fødselsdato: 12. oktober 1962
                           Køn: mand
                        
                        
                           Ansvarshavende chef for det nationale kontor til bekæmpelse af organiseret kriminalitet og finansiering af terrorisme (ONDOFT). National øverstbefalende for den nationale kommando til bekæmpelse af afpresning og kidnapning (Comando Nacional Antiextorsión y Secuestro (CONAS)) mellem 2014 og 2017. Ansvarlig for alvorlige krænkelser af menneskerettighederne, herunder tortur, overdreven magtanvendelse og mishandling af fanger, begået af medlemmer af CONAS under hans kommando. Også ansvarlig for undertrykkelse af civilsamfundet begået af medlemmer af CONAS under hans kommando.
                        
                        
                           27.9.2019
                        
                     
                           23.
                        
                        
                           Rafael Antonio Franco Quintero
                        
                        
                           Fødselsdato: 14. oktober 1973
                           ID-nummer: V-11311672
                           Køn: mand
                        
                        
                           Agent i den bolivariske nationale efterretningstjeneste (SEBIN). Chef for undersøgelsesafdelingen i generaldirektoratet for militær kontraefterretning (Dirección General de Contrainteligencia Militar (DGCIM)) mellem mindst 2017 og december 2018. Ansvarlig for alvorlige krænkelser af menneskerettighederne, herunder tortur, overdreven magtanvendelse og mishandling af fanger i DGCIM-faciliteter, begået af medlemmer af DGCIM under hans kommando. Også ansvarlig for undertrykkelse af civilsamfundet og den demokratiske opposition begået af medlemmer af DGCIM under hans kommando. Sat i forbindelse med kaptajn Acostas død.
                        
                        
                           27.9.2019
                        
                     
                           24.
                        
                        
                           Alexander Enrique Granko Arteaga
                        
                        
                           Fødselsdato: 25. marts 1981
                           ID-nummer: V-14970215
                           Køn: mand
                        
                        
                           Chef (direktør) for afdelingen for særlige anliggender (DAE) i generaldirektoratet for militær kontraefterretning (Dirección General de Contrainteligencia Militar (DGCIM)). Ansvarlig for alvorlige krænkelser af menneskerettighederne, herunder tortur, overdreven magtanvendelse med personers død eller tilskadekomst til følge og mishandling af fanger i DGCIM-faciliteter, begået af ham selv og også af embedsmænd under hans kommando. Også ansvarlig for undertrykkelse af civilsamfundet begået af medlemmer af DGCIM under hans kommando samt direkte involveret i en sådan undertrykkelse. Sat i forbindelse med kaptajn Acostas død.
                        
                        
                           27.9.2019
                        
                     
                           25.
                        
                        
                           Hannover Esteban Guerrero Mijares
                        
                        
                           Fødselsdato: 14. januar 1971
                           Køn: mand
                        
                        
                           Chef for undersøgelsesafdelingen i generaldirektoratet for militær kontraefterretning (Dirección General de Contrainteligencia Militar (DGCIM)) fra mindst april 2019 til august 2019. Som chef for undersøgelsesafdelingen overvågede han DGCIM-faciliteten i Boleita. Ansvarlig for alvorlige krænkelser af menneskerettighederne, herunder tortur, overdreven magtanvendelse og mishandling af fanger, begået af ham selv og også af embedsmænd under hans kommando, navnlig i Boleita. Sat i forbindelse med kaptajn Acostas død.
                        
                        
                           27.9.2019«